Siriuspatruljen er en specialenhed under Forsvaret, der har til opgave at håndhæve dansk suverænitet og overvåge over 2.000 kilometer kyststrækning i Grønland.

Den består af seks slædepatruljer af to danske soldater og 12 slædehunde, og altså et Dannebrog, der måske snart får selskab.

'Det går simpelthen ikke'

Det er dog langt fra alle, der er lige vilde med regeringens planer. Både i Dansk Folkeparti og hos De Konservative ryster de på hovedet over idéen.

- Det er et meget underligt træk fra regeringen. Det grønlandske flag har intet med forsvaret af rigsfællesskabet at gøre. Det er alene Danmark, der er betaler for forsvaret af Grønland, siger grønlandsordfører for De Konservative, Rasmus Jarlov.

Han får opbakning fra Dansk Folkepartis grønlandsordfører, Søren Espersen, der slår fast, at partiet er lodret imod idéen, fordi Grønlands udenrigs-og sikkerhedspolitik varetages af den danske regering.